# Forberedelse seminar om læring og læringsteori fredag 26.10.18 – PFF 1020

Trine Bottolfsen, Berit Skog, Geir Gabrielsen og Astrid Strandbu

På dette seminaret skal vi jobbe videre med tema fra onsdagsundervisningen i uke 42 og 43.

Uke 42: Gjesteforeleser Magnus Ingebrigtsen foreleste om læring, læringsteori og læringsstrategier. Jeg videresender e-post fra Magnus som jeg fikk etter forelesningen. Mye av dette er umulig å forstå uten at dere har vært på forelesninga, så ikke bruk mye tid på dette! Det vi skal jobbe videre med fra denne forelesninga er de tre læringsteoriene (kapittel 4 i Lyngsnes og Risnes, som er vedlagt). I tillegg skal vi spørre studentene hva av det Magnus snakket om som er relevant for dem som kommende lærere.

Uke 43: Gjesteforelesere Rune Solberg og Lene Hansen (begge LGA), og Merete Forsdahl (rådgiver Tromstun ung. skole) foreleser om det å rigge til læringssituasjoner for elever med utfordringer. PP fra denne forelesninga sender jeg til dere i neste uke. Studentene er bedt om å lese pensumartikkelen En sykt seriøs ungdomsgenerasjon (Hegna mfl 2013) til denne forelesninga (vedlagt).

**Tre hovedmål med seminaret**

1. Bearbeide studentenes kunnskap om de tre læringsteoriene som de skal kunne til eksamen
2. Reflektere over relevansen fra de to forelesningene for dem som kommende lærere
3. Husk: Ved slutten av andre time: Tre og tre studenter lager er spørsmål til kunnskapsspillet som de tenker kan komme på eksamen. Hvis vi møtes i kaffebaren klokka 8.00 fredag 26. oktober, så har jeg med Postit-lapper.

**Studentenes forarbeid til seminaret**

Studentene skal få i oppgave å forberede seg på en av de tre læringsteoriene. Vi seminarlærere må fordele studentene på disse tre. Ta fraværslista til seminaret og skriv en av de tre læringsteoriene bak navnet til studenten, og send denne lista til alle studentene. Gjør dette så snart som mulig, og senest onsdag i neste uke. (Jeg legger ved «mi liste», så ser dere hvordan jeg har gjort det.)

**Gjennomføring**

**Første time – de tre læringsteoriene:**

1. Studenten skriver (individuelt) alt **jeg** kan om «min» læringsteori (fire- fem minutter).
2. Alle som har jobbet med for eksempel kognitiv læringsteori sammenstiller alt **vi** kan om «vår» læringsteori. De kan lage tankekart, stikkord eller lignende. Alle på gruppa må ta notater – skrive ned – for alle skal presentere under det neste punktet. (10 minutter)
3. En fra hver læringsteori setter seg sammen i grupper på tre (eventuelt fire hvis det ikke går opp) og de presenterer for hverandre **sin** læringsteori. (20 minutter)

Spørsmål i plenum første time:

1. Hva slags læringsteori har vi brukt i denne øvelsen? (litt forenklet svar: Kognitiv når vi henter frem egen kunnskap en selv har og blir stimulert til å utvikle egne skjema når vi snakker med andre. Sosiokulturell læringsteori når vi språksetter vår kunnskap og forstår litt mer når de andre er «stillaser» for vår kunnskapsutvikling. Hva med behaviorisme? Var det noen form for belønning på gruppene? Roset de hverandre?)
2. Hva slags læringsteori tror dere Magnus i stor grad er motivert av? Svar – i stor grad kognitiv læringsteori – han er svært opptatt av hjernen, hjernens oppbygging og utvikling av de kognitive strukturene.
3. Er denne måten å jobbe med de tre læringsteoriene noe dere kan ta med dere videre i kollokviearbeid i studiet, når dere er i praksis og som fremtidige lærere?

**Andre time – mer om relevans for praksis:**

Hva av det Magnus snakket om forrige onsdag har relevans for deg som kommende lærere?

1. Studentene skriver først ned 2-3 punkter for seg selv.
2. Tre og tre studenter snakker sammen.
3. Oppsummering i plenum.

Hva av det Lene, Merete og Rune snakket om denne onsdagen har relevans for deg som kommende lærere?

1. Studentene skriver først ned 2-3 punkter for seg selv.
2. Tre og tre studenter snakker sammen.
3. Oppsummering i plenum.

Hvis det blir tid:

1. Hvordan kan dere relatere forelesninga til Lene, Merete og Rune til pensumartikkelen «En sykt seriøs ungdomsgenerasjon»?

**Til slutt**

LAGE SPØRSMÅL (TO-TRE STUDENTER SAMARBEIDER) TIL KUNNSKAPSSPILLET. HVA KAN VÆRE RELEVANTE SPØRSMÅL PÅ MUNTLIG EKSAMEN FRA PENSUMKAPITLET (LYNGSNES OG RISNES, KAP 4) OG FORELESNINGENE OM LÆRING OG LÆRINGSTEORI?

(Det Magnus foreleste om mht hjernen er ikke pensum.)